b'\n_START_ARTICLE_\nLaura Cereta\n_START_PARAGRAPH_\nLaura Cereta (1469\xe2\x80\x931499 Brescia) oli renessanssin aikainen humanisti ja feministi. H\xc3\xa4n kirjoitti ajatuksiaan p\xc3\xa4\xc3\xa4asiassa kirjein\xc3\xa4 muille intellektuelleille.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nCereta l\xc3\xa4hetettiin luostariin saamaan oppia. H\xc3\xa4n oppi uskonnon periaatteet ja niiden lis\xc3\xa4ksi lukemaan ja kirjoittamaan. Is\xc3\xa4 haki h\xc3\xa4net kotiin huolehtimaan nuoremmista sisaruksista. H\xc3\xa4n on saattanut k\xc3\xa4rsi\xc3\xa4 unettomuudesta, ja muun perheen nukkuessa h\xc3\xa4n keskittyi omiin t\xc3\xb6ihins\xc3\xa4. Is\xc3\xa4lt\xc3\xa4\xc3\xa4n h\xc3\xa4n oppi latinaa ja kreikaa._NEWLINE_Cereta meni viisitoistavuotiaana naimisiin venetsialaisen kauppiaan Pietro Serinan kanssa, joka kuoli kuumeeseen puolitoista vuotta vihkimisen j\xc3\xa4lkeen. Cereta j\xc3\xa4i lapsettomaksi eik\xc3\xa4 avioitunut en\xc3\xa4\xc3\xa4 uudestaan. Miehens\xc3\xa4 kuoleman j\xc3\xa4lkeen h\xc3\xa4n paneutui oppineisi tieteen kysymyksiin ja julkaisi kirjeens\xc3\xa4 vuonna 1488 nimell\xc3\xa4 Epistolae familiares. H\xc3\xa4nen is\xc3\xa4ns\xc3\xa4 kuoli puoli vuotta kirjeiden julkaisemisen j\xc3\xa4lkeen. H\xc3\xa4nen kirjoituksiinsa kohdistui alkuinnostuksen j\xc3\xa4lkeen kritiikki\xc3\xa4, ja h\xc3\xa4nen kirjoittamisintonsa loppui siihen.\n_START_SECTION_\nFeminismi\n_START_PARAGRAPH_\nKirjeiss\xc3\xa4\xc3\xa4n Cereta puolusti naisen oikeutta koulutukseen ja taisteli naimisissa olevien naisten sortoa vastaan. H\xc3\xa4nen kirjeess\xc3\xa4\xc3\xa4n Bibolo Sempronille on yksi harvoja keskiaikaisia mainintoja ensimm\xc3\xa4isell\xc3\xa4 vuosisadalla el\xc3\xa4neest\xc3\xa4 naisrunoilijasta Cornificiasta.'